 NA SAMMY WAWERU MBUNGE wa Tharaka, George Gitonga amemtaka Waziri wa Usalama Ndani Kithure Kindiki ajibwage kortini kutetea Mswada wa Sheria ya Fedha 2023.  Mswada huo tata, ulisimamishwa na Mahakama Kuu kufuatia kesi ya kuupinga iliyowasilishwa na Seneta wa Busia Okiya Omtatah. “Waziri, tunakuomba hata na wewe ujibwage kortini kutetea Mswada wa Sheria ya Fedha,” Bw Gitonga akasema mnamo Jumapili, Julai 16, 2023. Waziri Kindiki ni wakili tajika, ambaye baada ya machafuko ya 2007/8 aliwakilisha Rais wa sasa William Ruto na Rais mstaafu Uhuru Kenyatta katika Mahakama ya Kimataifa ya Hague (ICC). Kesi yao ambapo walihusishwa na vita vya baada ya uchaguzi, ilitupiliwa mbali kufuatia ukosefu wa ushahidi wa kutosha. “Tunahitaji fedha zaidi kufanya maendeleo nchini,” mbunge Gitonga alisema. Alitoa ombi la kutaka Prof Kindiki avalie joho la uwakili kutetea Mswada wa Fedha 2023, akizungumza katika Kanisa la Katoliki la Kaanwa, Igambang’ombe/Chuka, Kaunti ya Tharaka ambapo Waziri alishiriki ibada ya misa. Mswada wa Sheria ya Fedha 2023 unapendekeza nyongeza ya ushuru (VAT), kwa bidhaa muhimu za kimsingi ikiwemo kupanda kwa ushuru wa mafuta ya petroli kutoka asilimia 8 hadi 16. Hatua hiyo inafasiriwa itachochea gharama ya maisha na uchumi kupanda mara dufu. Mahakama Kuu iliwasilisha kesi ya seneta Omtatah kupinga mswada huo kwa Jaji Mkuu, CJ Martha Koome anayetarajiwa kubuni jopo la majaji watatu kuisikiliza na kutoa maamuzi. Rais Ruto aliutia saini kuwa sheria. Wakenya wengi wanaupinga, muungano wa Azimio la Umoja wakitumia jukwaa la maandamano kushinikiza serikali kuutathmini.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  